Euroopa Parlamendi resolutsioon,

10. mai 2011,

tähelepanekutega, mis on Euroopa Raudteeagentuuri 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Raudteeagentuuri 2009. aasta lõplikku raamatupidamise aastaaruannet;

võttes arvesse kontrollikoja aruannet Euroopa Raudteeagentuuri eelarveaasta 2009 raamatupidamise aastaaruande kohta koos agentuuri vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 881/2004, millega asutatakse Euroopa Raudteeagentuur (agentuurimäärus), [3] eriti selle artiklit 39;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning transpordi- ja turismikomisjoni arvamust (A7-0125/2011),

A. arvestades, et kontrollikoda märkis, et on saanud piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 5. mail 2010. aastal heakskiidu Euroopa Raudteeagentuuri direktori tegevusele agentuuri 2008. aasta eelarve täitmisel [5] ning avaldas heakskiidu andmise otsusele lisatud resolutsioonis muu hulgas järgmist:

- märkis, et kontrollikoja andmetel kanti 2009. aastasse üle rohkem kui 4100000 euro väärtuses assigneeringuid, millest umbes 3900000 euro väärtuses assigneeringuid oli seotud haldus- ja tegevuskuludega (see moodustab 57 % aasta eelarve II ja III jaotise assigneeringutest);

- väljendas muret agentuuri hankemenetlustes kontrollikoja auditiga tuvastatud puuduste pärast;

C. arvestades, et agentuuri 2009. aasta eelarve oli 21000000 eurot, mis on 16,6 % suurem kui 2008. aasta eelarve,

1. võtab teadmiseks, et ametile eraldati liidu 2009. aasta eelarvest kulukohustuste ja maksete assigneeringutena 16060000 eurot;

Tulemused

2. on arvamusel, et kahes kohas (Lille ja Valenciennes) töötamine tekitab agentuurile lisakulusid; nendib lisaks, et seda on märgitud 2006. aastast peale ning nõukogu ei ole teinud midagi muutmaks 13. detsembri 2003. aasta otsust, [6] millega agentuuri kaks asukohta kindlaks määrati;

3. kutsub agentuuri veel kord üles esitama kontrollikoja järgmisele aruandele lisatavas tabelis võrdlevad andmed selle aasta tegevuse kohta, mille eelarve täitmisele heakskiidu andmist käsitletakse, ja sellele eelnenud finantsaasta tegevuse kohta, kuna see võimaldaks eelarve täitmisele heakskiitu andval asutusel üht aastat teisega võrreldes agentuuri töö tulemuslikkust paremini hinnata;

Assigneeringute ülekandmine

4. avaldab kahetsust, et agentuur ei suutnud taas lahendada assigneeringute ühest aastast teise ülekandmise probleemi; on seisukohal, et 41 % assigneeringute ülekandmine eelarve II jaotisest (kinnisvara, andmetöötlus ja muud halduskulud) ja 61 % assigneeringute ülekandmine eelarve III jaotisest (tegevuskulud) kujutab endast eelarve aastasuse põhimõtte tõsist rikkumist ning näitab, et agentuuri eelarve II ja III jaotisest finantseeritavates tegevustes esineb viivitusi; on pettunud, et agentuuri vastuses üksnes mainitakse probleemi;

5. nõuab, et eelarvele lisataks igal aastal asjakohane aruanne eelnenud eelarveaastatest üle kantud summade kohta, milles on ära toodud vahendite kasutamata jätmise põhjused ja nende tulevase kasutamise kord ning ajakava;

6. on mures selle pärast, et kontrollikoda on jälle tähelepanu juhtinud riigihankemenetluste tühistamisele ja venimisele, korduvatele viivitustele maksete sooritamisel ning töökavas aasta sees tehtud olulistele muudatustele;

7. rõhutab eriti, et kontrollikoda on alates 2006. aastast täheldanud assigneeringute väga suures mahus ülekandmist ja tühistamist; peab ka agentuuri reageerimist nendele probleemidele ebapiisavaks ning sellest tulenevalt palub agentuuril olukorda viivitamatult parandada;

Raamatupidamissüsteem

8. avaldab agentuurile tunnustust selle eest, et kontrollikoja märkusi järgides võeti 1. septembrist 2010 kasutusele sissetulevate arvete tsentraliseeritud registreerimise süsteem; rõhutab, et see abinõu on vajalik kõikide arvete õigeaegse registreerimise tagamiseks ja aitab ära hoida viivitusi maksete sooritamisel;

Puudused põhivara haldamisel

9. peab kahetsusväärseks kontrollikoja tuvastatud puudusi põhivara inventarinimestiku haldamisel, kuid võtab teadmiseks agentuuri kinnituse, et 2010. aasta aruandes need puudused kõrvaldatakse; on arvamusel, et põhivara asukoha määramatus näitab samuti agentuuri kahest asukohast tulenevaid probleeme ja lisakulusid;

Personal

10. märgib, et agentuuri iga-aastane tegevusaruanne sisaldab vähe teavet personali planeerimise, paigutuse ja rakendamise kohta, ning leiab, et see puudujääk võib mõjutada sidusrühmade suhtumist agentuuri personalikasutusse; palub agentuuril seda arvesse võttes oma töökavas ja iga-aastases tegevusaruandes paremini kajastada personali kavakohast paigutust ning lõplikku rakendust; palub agentuuril oma iga-aastases tegevusaruandes eraldi kirjeldada seda, kuidas mõjutab agentuuri eesmärkide seadmine olemasolevaid töötajaid;

11. peab muret tekitavaks, et agentuur ei järginud personalieeskirju ja personalieeskirjade rakenduseeskirju, muutes tagasiulatuvalt kolme töötaja päritolukohta; palub agentuuril seda arvesse võttes kõik põhjendamatud maksed tagasi nõuda;

12. märgib veel, et agentuuril puudub koondkäsiraamat töötajate töölevõtmist reguleerivate mitmesuguste eeskirjade, juhendite ja suuniste kohta; rõhutab, et see puudujääk võib konkreetsetel juhtudel põhjustada lahknevusi värbamismenetluse läbiviimisel ja juhtimisel ning seega seada ohtu kandidaatide võrdse kohtlemise põhimõtte järgimise; nõuab, et agentuur töötaks seda arvesse võttes välja konsolideeritud värbamismenetluse, mida kõik asjaga seotud töötajad saaksid uute töötajate värbamisel käsiraamatuna kasutada;

Siseaudit

13. märgib, et siseauditi talituse antud kümnest personalijuhtimist käsitlevast soovitusest ootab kuus veel täitmist; väljendab aga pettumust seoses sellega, et Euroopa Parlamenti ei informeeritud kolme soovituse sisust, mis kuuluvad ülalnimetatud soovituste hulka, ning palub agentuuril tungivalt see teave esitada, nagu on sätestatud raamfinantsmääruses;

14. tunnustab agentuuri algatust, mille tulemusena 2007. aasta lõpul loodi siseauditi üksus, mille ülesanne on abistada ja nõustada agentuuri direktorit ja juhtkonda sisekontrolli, riskihindamise ja siseauditi valdkonnas;

15. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [7] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 103.

[2] EÜT L 248, 16.9.2002, lk 1.

[3] ELT L 164, 30.4.2004, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 178.

[6] Riigipeade ja valitsusjuhtide tasandil kohtunud liikmesriikide esindajate ühisel kokkuleppel 13. detsembril 2003 tehtud otsus 2004/97/EÜ, Euratom teatavate Euroopa Liidu ametite ja asutuste asukoha kohta (ELT L 29, 3.2.2004, lk 15).

[7] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------